ROMÂNIA

JUDEȚUL HARGHITA

CONSILIUL JUDEȚEAN

Direcția juridică și administrație publică

Nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_-

Către,

**Uniunea Națională a Consiliilor Județene din România**

Referitor la proiectul Ordonanței de urgență a Guvernului privind recuperarea sumelor plătite de statul român în contextul condamnării de către Curtea de Justiție a Uniunii Europene pentru nefinalizarea închiderii depozitelor de deșeuri neconforme, înaintat prin Adresa nr. 1745/27.02.2024, prin prezenta Vă comunicăm propunerile/observațiile Consiliului Județean Harghita, după cum urmează:

- art. 1 alin. (2) și (3) din proiectul de OUG analizat sunt neconstituționale, acestea încălcând atât prevederile art. 1 alin. (5) din Constituție, cât și art. 21 din Constituție.

1. - raportat la încălcarea prevederilor art. 1 alin. (5) din Constituție

Potrivit acestei norme fundamentale *„În România, respectarea Constituţiei, a supremaţiei sale şi a legilor este obligatorie.”*

Această obligație prevăzută de Legea fundamentală este una generală, impusă nunumai subiectelor de drept, ci și autorităților legiuitoare, care trebuie să se asigure că activitatea de legiferare se realizează în limitele și în concordanță cu Constituția României. De asemenea prin activitatea de legiferare trebuie să se asigure calitatea legislației, deoarece pentru a respecta legea, ea trebuie cunoscută și înțeleasă, iar pentru a fi înțeleasă, trebuie să fie suficient de precisă și previzibilă, în așa fel încât să asigură securitatea juridică a destinatarilor săi**. Securitatea juridică**, deși nu este consacrată în mod expres de normele constituționale, acesta constituie, totuși, **un principiu fundamental al statului de drept.** Principiul securității juridice exprimă, în esență, faptul că cetățenii trebuie protejați „contra unui pericol care vine chiar din partea dreptului, contra unei insecurități pe care a creat-o dreptul sau pe care aceasta riscă s-o creeze”. [[1]](#footnote-1)

Raportat la cele de mai sus, trebuie avute în vedere prevederile art. 12 alin. (1) și (11) din Ordonanța de urgență a Guvernului nr. 4/2009 privind reglementarea unor măsuri în domeniul bugetar, aprobată cu modificări prin Legea nr. 215/2009, cu modificările și completările ulterioare, potrivit cărora sancțiunile pecuniare aplicate statului român de către Curtea de Justiție a Uniunii Europene se acoperă de către Ministerul Finanțelor, pe bază de documente legale (deciziile instanței Uniunii Europene, transmise Ministerului Finanțelor de către Ministerul Afacerilor Externe, în forma comunicată de Curtea de Justiție a Uniunii Europene), din sumele prevăzute cu această destinație în bugetul de stat.

Aceste prevederi legale au fost general aplicabile tuturor subiectelor de drept începând cu data intrării lor în vigoare, or modificarea legislației în cauză, prin introducerea unor reguli noi, raportat la un anumit caz concret, în care România a fost condamnată la plata unor despăgubiri pecuniare pentru nerespectare normelor UE **dezechilibrează întreaga activitate de legiferare, nemaifiind nicio securitate juridică, respectiv nicio garanție că normele legale nu vor fi modificate de fiecare dată în așa fel încât subiectele de drept să nu mai aibă posibilitatea de a cunoaște și de respecta legislația existentă în vigoare.**

2. - raportat la încălcarea prevederilor art. 21 alin. (2) din Constituție

De altfel,  potrivit articolului 52 din Actul privind condițiile de aderare a Republicii Bulgaria și a României și adaptările tratatelor pe care se întemeiază Uniunea Europeană (JO 2005, L 157, p. 203), „[d]e la data aderării, […] România [este considerată destinatara] directivelor și deciziilor în înțelesul articolului 249 din Tratatul CE și al articolului 161 din Tratatul CEEA, cu condiția ca aceste directive și decizii să fi fost adresate tuturor statelor membre actuale”.  În temeiul articolului 53 alineatul (1) din acest act, România pune în aplicare măsurile necesare pentru a se conforma, de la data aderării la Uniune, dispozițiile directivelor și deciziilor în înțelesul articolului 249 din Tratatul CE și al articolului 161 din Tratatul CEEA, cu excepția cazului în care se prevede un alt termen în respectivul act.

Astfel, titularul obligației de a pune în aplicare legislația comunitară este însuși Statul Român, motiv pentru care cel care răspunde pentru neîndeplinirea acestei obligații este, de asemenea, Statul Român. Conform normelor de drept, Statul Român poate avea un drept de regres împotriva titularilor obligațiilor în legislația națională, însă în această situație trebuie reglementat acest drept al statului, precum și condițiile exercitării acestui drept. Acest drept ar trebui să fie una generală, respectiv să poate fi aplicat în toate situațiile în care există o condamnare pecuniară a statului și **nu numai în cazul anumitor subiecte de drept alese la discreție**.

Printr-o astfel de modificare, ar fi respectate prevederile art. 21 alin. 2 din Constituție, potrivit cărora *„Art. 21: Accesul liber la justiţie*

*(1)Orice persoană se poate adresa justiţiei pentru apărarea drepturilor, a libertăţilor şi a intereselor sale legitime.*

*(2)Nici o lege nu poate îngrădi exercitarea acestui drept.*

Trebuie reținut faptul că, în vederea respectării Legii nr. 24/2000 privind normele de tehnică legislativă în elaborarea actelor normative, republicată, cu modificările ulterioare, **o astfel de modificare ar pute fi introdusă în Ordonanță de urgență a Guvernului nr. 4/2009 privind reglementarea unor măsuri în domeniul bugetar.**

Miercurea Ciuc, 06.03.2024

APROBAT VERIFICAT

Secretarul general al județului Director executiv, Balogh Krisztina Vágássy Aplár

Întocmit,

Munteanu Eva

1. Principiul securității juridice, fundament al statului de drept, Repere jurisprudențiale, Ion Predescu – judecător la Curtea constituțională, Marieta Safta – magistrat-asistentșef, [↑](#footnote-ref-1)